### מדריך למורה

### מסכת תענית פרק א משנה ג

# מתי מתחילים לשאול גשמים?

**משך ההוראה**: שיעור אחד.

בזמן לימוד משנה זו נכיר משפחה מימי הבית השני. ביחידה הזו המשפחה 'תחזור' מבית המקדש לביתה שבגליל, ותתחיל להתכונן לחורף המתקרב. המשפחה תלווה אותנו לאורך הפרק, הן בקושי הגדול עת עצירת הגשמים, ובסיום הפרק אף נזכה יחד איתה לשמוח בירידת הגשמים.

נוסח המשנה

## בִּשְׁלשָׁה בְּמַרְחֶשְׁוָן שׁוֹאֲלִין אֶת הַגְּשָׁמִים.

## רַבָּן גַּמְלִיאֵל אוֹמֵר: בְּשִׁבְעָה בּוֹ,

## חֲמִשָּׁה עָשָׂר יוֹם אַחַר הֶחָג,

## כְּדֵי שֶׁיַּגִּיעַ אַחֲרוֹן שֶׁבְּיִשְׂרָאֵל לִנְהַר פְּרָת.

מבנה:

1. זיהוי המחלוקת שבמשנה באמצעות זיהוי האומר.
2. זיהוי התאריכים שמופיעים במשנה. (שלושה במרחשוון, שבעה בו=באותו חודש)
3. **זיהוי מילת הטעם - כדי**

תוכן

1. נסין היטב את הדעות השונות. כמה ימים אחרי החג מתחילים לשאול גשמים לפי תנא קמא וכמה ימים לפי רבן גמליאל. נמצא את התשובות ללא חישוב בימים אלא תוך איתור התשובה במשנה.
2. הבנת הטעם שנתן רבן גמליאל לדבריו – כדי שיגיע אחרון שבישראל לנהר פרת.

נכיר את מצוות העלייה לרגל, ונבין שיהודים התאמצו מאוד בימי קדם לקיים אותה – לעזוב את הבית לכמה שבועות – שלוש פעמים בשנה! (מי שגר בחוץ לארץ אינו מחויב במצווה, אך בימי הבית השני יהודים עלו לרגל גם מאזור בבל ונהר פרת, וחכמים התחשבו בהם ודחו את תחילת שאלת הגשמים עד שיגיעו לבתיהם)

מיומנות

במשנה זו נלמד לזהות מילות טעם ונבין שכאשר מופיעה במשנה מילת טעם – זהו סימן לכך שיש במשנה משפט שפקידו הוא להסביר את הדין או דעה מסוימת שמופיעים במשנה.

משמעות

1. הכרת המאמץ יוצא הדופן שהיה נדרש בימי קדם לקיום מצוות העלייה לרגל. הפנמת העובדה שחכמים רצו לעודד את האנשים לקיים מצווה לא קלה זו, ולכן דחו את תחילת שאילת הגשמים.
2. נתחיל להכינס לאווירה של ימי המשנה – ההכנות לקראת הגשמים, הכנת השדות וזריעתם, והתקווה הגדולה שתהיה שנה ברוכה, ומתוכה האכזבה הגדולה והקושי העצומים בשנים שחונות. הקרבה שהאווירה הזו יוצרת לקב"ה והרגשת התלות הקיומית בהשגחתו.

הישגים בהוראת המשנה:

מושגי תוכן

**כדי שיגיע אחרון שבישראל לנהר פרת**

שלוש פעמים בשנה (פסח, שבועות וסוכות) מְצֻוִּים כל בני ישראל הגרים בארץ ישראל לעזוב את ביתם ולעלות לבית המקדש בירושלים. מצוָה זו נקראת **עלייה לרגל**.

בימי בית המקדש השני היו עולים לרגל גם יהודים רבים שלא גרו בארץ ישראל, אלא במקומות מרוחקים יותר, כדוגמת נהר פרת, אשר מרחק ההליכה ממנו לארץ ישראל היה כשבועיים.

**טעם**

לכל **דין** שנזכר במשנה יש **טעם,** **הנימוק** לכך שהדין נקבע כמו שנקבע. הַתַּנָּאִים לא אמרו דברים סתם כך, ולכל דין שהוזכר במשנה יש סיבה, גם אם היא לא נזכרת במשנה במפורש.

מדי פעם מציינת המשנה את טעמו של הדין המובא במשנה או את טעמו של אחד מהתנאים החולקים במשנה. לעתים מובא במשנה **פסוק** כנימוק.

את המילים במשנה שהן טעם נוכל לזהות באמצעות **מילות הטעם** שיופיעו לפני הטעם.

**מילות טעם נפוצות**: כדי, מפני, שמא, שנאמר (כאשר הטעם הוא פסוק).